Umhverfisráðherrar heimsins ályktuðu m.a. um sjálfbæra neyslu og framleiðslu , úrgangsstjórnun og sjálfbæra nýtingu lands á Umhverfisþingi Sameinuðu þjóðanna í dag . Einnig voru fjölmargar ályktanir um tiltekin málefni samþykktar , þar á meðal ályktun um ferli til að ná á alþjóðavísu utan um plastmengun í hafi og örplast . Guðmundur Ingi Guðbrandsson , umhverfis - og auðlindaráðherra hefur tekið þátt í fjölda leiðtogaumræðna , funda og annarra viðburða á þinginu . Í ályktun umhverfisráðherranna er lögð áhersla á hringrásarhagkerfið og að skilgreind verði sem fyrst metnaðarfull landsmarkmið ríkja við að draga úr myndun úrgangs , auka endurnýtingu hluta og endurvinnslu úrgangs . Ráðherrarnir lýsa því einnig yfir að þeir muni með afgerandi hætti takast á við þær afleiðingar sem einnota plastvörur hafi á vistkerfi , þar með talið með því að hætta notkun á þeim einnota plastvörur sem mestum vandkvæðum valda fyrir umhverfið fyrir árið 2025 . Ein af fjölmörgum samþykktum þingsins í dag var ályktun um að ná á alþjóðavísu utan um plastmengun í hafi og örplast . Ræddi Guðmundur Ingi einmitt mikilvægi þessa í ávarpi sínu á þinginu í gær . Í gær tók Guðmundur Ingi þátt í ráðherraumræðu um líffræðilega fjölbreytni , ásamt umhverfisráðherrum Svíþjóðar , Noregs , Kosta Ríka og fleirum . Ráðherra sagði meðal annars frá undirbúningi við þjóðgarð á miðhálendi Íslands . Sérstaka athygli vakti að áform væru um að þjóðgarðurinn myndi ná yfir stór og víðáttumikil víðerni og yrði þá langstærsti þjóðgarður Evrópu . Rætt var hvernig styrkja megi þá vinnu sem þörf er á til að koma í veg fyrir eyðingu búsvæða og tegunda í heiminum , hvaða stjórntækjum henti best að beita og hvernig framtíðaráherslur og skuldbindingar eigi að vera undir Samningnum um líffræðilega fjölbreytni . Á næsta ári stendur til að samþykkja nýja stefnumótun fyrir samninginn fram til ársins 2030 . Í gær tók Guðmundur Ingi einnig þátt í leiðtogaumræðum um þær umhverfislegu áskoranir sem tengjast fátækt og stjórnun náttúruauðlinda . Í dag hitti ráðherra framkvæmdastjóra eyðimerkursamnings Sameinuðu þjóðanna og sat einnig hádegisfund um skapandi stefnur og lausnir varðandi hringrásarhagkerfið . Fundurinn var á vegum stjórnvalda í Finnlandi , Japan og Kenía .